Siv Jensen har sluttet å snakke om «verdens rikeste land»

18. okt. 2014 12:15 Sist oppdatert 18. oktober 2014

Det er flaut. Uvirkelig. Uforståelig. Trist. Vi bor jo i et av «verdens rikeste land». Slike utsagn var svært vanlige for opposisjonspolitikeren Siv Jensen. Men etter at Frp-lederen selv fikk makt over pengebingen, er tilsvarende sitater svært vanskelig å finne.

Det er litt over en uke siden det ble lagt frem et statsbudsjett i Norge – et budsjett der man kuttet i barnetillegg til uføre, øker beløpsgrensen for å få frikort hos fastlegen med 80 kroner og gjør det litt vanskeligere å få sykepenger og foreldrepenger. Men ingen sentrale Frp-ere hevet røsten og påpekte at dette skjer i «verdens rikeste land» eller i «ett av verdens rikeste land».

Heller ikke da Aftenposten nylig kunne fortelle at kun svært få får en ny dyr kreftmedisin, var det ingen i Siv Jensens parti som påpekte at dette skjer her – i verdens rikeste land. Da Frp satt i opposisjon, ble en tilsvarende nyhet kommentert slik av ham som nå styrer Frps stortingsgruppe på Stortinget, Harald T. Nesvik.

– Det er totalt uakseptabelt at verdens rikeste land er en europeisk sinke når det gjelder å tilby de beste kreftmedisinene til sine innbyggere.

Les også:

Les også Her er Siv Jensens nye moteord

Har sluttet å bruke begrepet

«Fant ingen resultater som passet med søket «verdens rikeste land.»

Det er beskjeden som kommer opp på Frps hjemmeside når man nå foretar et søk for å finne ferske Frp-utsagn der frasen «verdens rikeste land» er blitt brukt.

Flere søk på i Stortingets arkiv gir heller ingen funn. For ikke å feilinformere om det skulle ligge en gjemt bisetning i et referat, kan Aftenposten uansett slå fast at det «knapt» finnes uttalelser fra siste år der Siv Jensen eller andre Frp-politikere har brukt begrepet fra Stortingets talerstol eller i skriftlige spørsmål til statsråder.

Og da Aftenposten satte medieovervåkerne i Retriver til å gå gjennom riksaviser og lokalaviser over hele landet – både nett og papir – for å sjekke om de overhode fant noen sitater der Siv Jensen det siste året har brukt uttrykket, var beskjeden følgende:

— Retriever har gjort grundige søk i det norske mediebildet, og vi finner ikke at Siv Jensen har brukt uttrykket «verdens rikeste land» etter at hun tiltrådte som finansminister , sier kunde- og analysesjef i Retriever, Kristina Nilsen.

Sist hørt i valgkampen?

Hun opplyser også at deres søk tyder på at Frp-lederen «dempet bruken av begrepet i perioden før hun ble minister».

— Vi finner imidlertid en hel del nyhetsoppslag der begrepet kobles til Siv Jensen, så selv om hun selv har sluttet å bruke begrepet, så lever det videre, sier hun.

En av årsakene til at begrepet lever videre, er Siv Jensens og andre sentrale Frp-politikeres hyppige bruk av begrepet de åtte årene de rødgrønne styrte landet.

Selv om Frps trang til å understreke hvor rike vi er, ser ut til å ha sunket i takt med at Frp nærmet seg regjeringskontorene, brukte partilederen frasen så sent som i september 2013.

I en valgutgave av Frps medlemsblad beklager hun at det ikke er bedre eldreomsorg «i verdens rikeste land». Det er det siste funnet Aftenposten har klart å oppspore. Før den tid, er det mangt å finne både fra dagens parlamentariske leder Harald T. Nesvik, Siv Jensen og svært mange andre.

«Norge er i en unik posisjon»

Aftenposten har forsøkt å få en kommentar fra Siv Jensen om hvorfor hun det siste året ikke har brukt begrepet. I en SMS gir hun følgende svar:

«I alle sammenhenger understreker jeg at Norge er i en unik posisjon, og at vi har muligheter til å løse utfordringer i folks hverdag i dag, samtidig som vi kan investere i fremtidens Norge.»

SV tar opp arven

Frp har uten tvil vært det partiet som oftest har argumentert med hva man burde kunne ha råd til eller hvordan forholdene burde være i «verdens rikeste land».

Men før SV gikk inn i regjering i 2005, lurte SV-ere ofte på hvorfor Regjeringen Bondevik f.eks. ikke gjorde mer for å avskaffe fattigdommen i «verdens rikeste land». Og for dem som savner Frps begrepsbruk fra opposisjon, kan det være en trøst at enkelte SV-ere igjen bruker begrepet og tar opp arven fra Frp, slik som Heikki Holmås gjorde i desember i fjor:

— Hvilke andre land skal la oljen ligge, hvis ikke verdens rikeste land skal gjøre det?

Les også: